Nadeem Farooq (RV), 2012-08-20:
Nu ved jeg, at Enhedslistens forstand på økonomi er lige så forbigående som den danske sommer.
Og det handler også om at sikre, at man får et incitament til at arbejde mere – altså dem, som allerede er på arbejdsmarkedet.
Så er der den her misforståelse om, at det handler om at presse lønnen.
Det gør det ikke – det handler ikke om at presse lønnen.
Det, vores reformarbejde handler om, er at øge beskæftigelsen.
Og jeg ved ikke, om hr. Finn Sørensen hørte godt nok efter, eller om han var så forhippet på at stille sine spørgsmål, men jeg vil sige, at vi jo godt kan retfærdiggøre høje lønstigninger, vi skal bare sikre, at produktiviteten også er høj.
Det ene udelukker ikke det andet.
Det tror jeg ikke.
Jeg tror ikke på, at øget arbejdsudbud vil trykke lønningerne.
Hvis vi kan være så heldige at øge arbejdsudbuddet på en måde, sådan at vi kan få højere beskæftigelse, kan det være med til, at vi kan undgå den situation, vi havde i 00'erne, nemlig at der i nogle brancher skete en løneksplosion, sådan at vi kan få en mere lønstabil udvikling, hvilket sådan set også var min pointe i Jyllands-Posten.
Jeg vedkender mig helt åbenlyst, at det måske ikke var så godt kommunikeret ud.
Det, vi også skal se på, er, at vi rent nationaløkonomisk står over for en situation, hvor vi også skal udfylde hullet efter årgangen, som går på pension, eller som på andre måder går fra arbejdsmarkedet, og derfor er det vigtigt, at det højere arbejdsudbud og højere beskæftigelse er med til at kompensere, således at vi kan skabe stabilitet på det danske arbejdsmarked.
Kan vi tilmed også få en mere lønstabil udvikling i en periode, synes jeg, det er fint.
Det er sjovt nok, for jeg mener, jeg har hørt det citat før.
Det, som det jo handler om, er at beholde flest mulige job på danske hænder.
Det nytter ikke noget, hvis vi kommer til et scenarie, hvor industrien skaber flere job i udlandet end i Danmark.
Det vil være et skråplan.
Så det, det handler om, er at værne om vores lønkonkurrenceevne.
Man kan sige, at det i bund og grund handler om, at vi sagtens kan få høje lønstigninger – det er egentlig også det, vi skal arbejde på – men at det, der er det afgørende, jo er, at vi også sikrer, at der er produktivitetsmæssig baggrund for lønstigningerne.
Så jeg synes, at vi sammen skal arbejde for, at dansk produktivitet igen kommer op i højere gear, for det vil jo kunne legitimere højere lønstigninger.
Og så handler et højere arbejdsudbud om at sikre, at flere kompetencer kommer i spil på det danske arbejdsmarked og derved øger beskæftigelsen.
Nu kan det godt knibe lidt med at høre efter, men det skal jeg råde bod på.
Det kan også være mig, der fejler med kommunikationen, men det tror jeg så ikke det er.
For at tage den en gang til handler det om at sikre, at vi ikke får en løneksplosion i bestemte brancher, som dermed giver flaskehalse.
Vi skal have en mere lønstabil udvikling i en periode, men på længere sigt mener jeg faktisk, at reallønnen – det er jo det, vi kæmper for – stiger, fordi vi bliver rigere og flere kommer i arbejde.
Der er jo en meget klar sammenhæng.
Hvis vi relaterer det til skattereformen, handler det også om at skabe 15.000 job, som igen vil sikre, at flere bærer den opgave at løfte velfærdssamfundet.
Så jeg håber, at sammenhængen efterhånden er klar.